Predkladacia správa

	Uznesením vlády Slovenskej republiky číslo 615 zo dňa 26.8.1997 boli schválené Zásady vlády Slovenskej republiky  pre oblasť medzinárodných zmlúv (ďalej len „Zásady“). V súlade s ustanovením článku 26 odsek 2 Zásad vedúci príslušných ústredných orgánov štátnej správy vykonávajú priebežné hodnotenia plnenia platných zmlúv  uzavretých v oblasti ich pôsobnosti a najneskôr do 31. januára každého roku poskytnú ministrovi zahraničných vecí informácie o ich plnení spolu s návrhmi opatrení na odstránenie vzniknutých nedostatkov. Minister zahraničných vecí na základe týchto informácií a v súlade s článkom 26 odsek 3 Zásad podáva do 31. marca príslušného roku vláde Slovenskej republiky komplexnú informáciu o stave plnenia medzinárodných zmlúv za predchádzajúci rok spolu s návrhom na prijatie nevyhnutných opatrení v súlade  so zásadami medzinárodného práva.

Ústredné orgány štátnej správy, ako gestori medzinárodných zmlúv  uzavretých v oblasti ich pôsobnosti, predložili na žiadosť Ministerstva zahraničných vecí Slovenskej republiky informácie o ich plnení za rok 2005. Z týchto informácií boli vybrané predovšetkým údaje o medzinárodných zmluvách, ktoré poukazujú na problémy súvisiace s ich plnením, prípadne sa neplnia z dôvodu jednostranného alebo obojstranného nezáujmu. Pri niektorých zmluvách sme považovali za potrebné vyzdvihnúť pozitíva ich plnenia.

	Účelom tohto materiálu je podať komplexnú informáciu o stave plnenia medzinárodných zmlúv a poukázať najmä na tie prípady, kde sa pri vykonávaní medzinárodných zmlúv vyskytujú určité problémy. 

	Podľa článku 10 ods. 6 písm. a) Smernice na predkladanie materiálov na rokovanie vlády SR schválenej uznesením vlády SR č. 512 z 13.6.2001, materiál nemusí byť predložený na pripomienkové konanie príslušným orgánom, pretože ide o informáciu, ktorú berie vláda len na vedomie. Informácia bola vypracovaná na základe podkladov príslušných ministerstiev. 

Ministerstvo zahraničných vecí SR využije predložené správy gestorov medzinárodných zmlúv o stave plnenia medzinárodných zmlúv  vo svojej koordinačnej činnosti a pri príprave uzavierania medzinárodných zmlúv.